Red Bull Ring

Red Bull Ring er en racerbane ved byen Spielberg i Steiermark, Østerrike. Banen ble åpnet i 1969 som Österreichring, og het A1-Ring fra 1997 til 2003. Etter en langvarig ombygging ble banen gjenåpnet 15. mai 2011 som Red Bull Ring. Den opprinnelige Österreichring var arrangør av Formel 1-løpet Østerrikes Grand Prix i 18 år på rad, fra 1970 til 1987. Banen ble senere forkortet, ombygget og omdøpt til A1-Ring, og var igjen vertskap for Østerrikes Grand Prix fra 1997 til 2003. Da Formel 1 ble for stor for banen ble det utviklet en utvidelsesplan. Deler av baneanlegget ble revet, blant annet pitområdet og hovedtribunen, men byggearbeidet ble stoppet og banen forble ubrukelig i mange år, til den ble kjøpt opp av Red Bulls Dietrich Mateschitz og ombygget. Under det nye navnet Red Bull Ring ble banen gjenåpnet 15. mai 2011, og var deretter arrangør av en runde av 2011-sesongen i DTM og en runde av Formel 2-mesterskapet samme år. Formel 1 returnerte til banen i 2014-sesongen. Både i 2020- og 2021-sesongen av Formel 1-mesterskapet var det to påfølgende løpshelger på Red Bull Ring grunnet Covid-19-pandemien. Løpene ble da kjørt som henholdsvis Steiermarks Grand Prix og Østerrikes Grand Prix. Like sør for banen ligger militærflybasen Hinterstoisser i Zeltweg, hvor Østerrikes Grand Prix 1964 ble kjørt på en midlertidig bane. Referanser Eksterne lenker (de) Offisielt nettsted (en) Red Bull Ring – kategori av bilder, video eller lyd på Commons Trackpedias guide til A1-ring Et bilde av den foreslåtte Neu Osterreich ring tilke.de: A1-Ring, Österreich